Diari Oficial de la Generalitat Valenciana


Sumari del DOGV 6228, del 17-03-2010 (2010/3063)

DECRET 46/2010, de 12 de març, del Consell, pel qual es modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1; i l'article 11, apartats 2, 3, 4 i 5, del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/03/12/46/dof/vci/html**

### Dades del document

Número de DOGV
:   6228

Data del DOGV
:   17-03-2010

Secció del DOGV
:   I. DISPOSICIONS GENERALS

Número del document
:   2010/3063


Data del document
:   12-03-2010

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * denominació d'origen
    * legislació

DECRET 46/2010, de 12 de març, del Consell, pel qual es modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1; i l'article 11, apartats 2, 3, 4 i 5, del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana. [2010/3063]  
PREÀMBUL  
El motiu principal d'aprovació d'este decret és el d'adaptar el marc regulador perquè els organismes de certificació de producte puguen complir l'obligació comunitària d'actuar i acreditar-se de conformitat amb la norma europea UNE EN 45397, tal com s'establix en els reglaments comunitaris, a més d'aprovar-se determinades modificacions relacionades amb l'estructura de gestió dels consells reguladors o òrgans de gestió.  
La certificació dels productes emparats per figures de qualitat diferenciada com són les denominacions d'origen, les indicacions geogràfiques i l'agricultura ecològica constituïx el mitjà per a garantir als consumidors confiança en els aliments que consumixen. Els reglaments comunitaris exigixen als organismes de control el compliment de la norma UNE EN 45091 en la seua actuació, i, perquè es concedisca l'acreditació com a entitats de certificació, s'ha de demostrar el compliment dels requisits que s'establixen en l'esmentada norma. D'entre els requisits cal destacar que l'entitat de certificació ha de tindre una estructura que inspire confiança en els seus certificats, la qual cosa implica que ha de ser imparcial, amb l'expressa identificació d'un equip directiu, que tindrà tota la responsabilitat respecte a la presa de les decisions en matèria de certificació i a establir les bases tècniques per a la concessió del certificat, establir polítiques i procediments que distingisquen entre certificació del producte i qualsevol altra activitat que desenvolupe l'entitat, assegurar que les activitats dels organismes esmentats no afecten a la confidencialitat, l'objectivitat i la imparcialitat dels certificats i, a més, disposar de polítiques i procediments per a la resolució de reclamacions, recursos i litigis rebuts dels subministradors o altres parts, sobre el tractament de la certificació o qualsevol altre assumpte relacionat.   
L'actuació i l'acreditació de les entitats de certificació, d'acord amb l'esmentada norma UNE EN 45362, són revisades per l'Entitat Nacional d'Acreditació (ENAC), la qual coordina i dirigix en l'àmbit nacional un sistema d'acreditació d'acord amb criteris i normes internacionals.   
A la vista d'allò que s'exposa, el marc normatiu autonòmic, en particular els preceptes continguts en el Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, necessita l'adaptació de determinats aspectes, com són excloure la possibilitat que els actes i els acords relacionats amb la certificació o desqualificació de productes poden ser causa per a la interposició de recurs administratiu respecte d'això davant de la Conselleria d'Agricultura, Pesca i Alimentació, les actuacions del ple dels consells reguladors o òrgans de gestió relacionades amb decisions i criteris de certificació de producte/servici han de ser ratificades per l'òrgan de control, i que les funcions d'expedició de certificats d'origen i precintes de garantia, el control de l'ús de l'etiquetatge comercial i els requisits que han de tindre les etiquetes dels productes deixen d'estar sotmeses al dret administratiu, tot això, amb la finalitat de la independència i la responsabilitat última que té l'entitat acreditada per ENAC com a certificadora del producte, d'ací que la redacció dels articles 4.4, 6.3, 8.2 i 11.2 haja sigut variada.  
En un altre orde de coses, es modificaran determinats aspectes relacionats amb l'estructura de gestió dels consells reguladors o òrgans de gestió, la finalitat dels quals és la de dotarla de més racionalitat i comprensió. L'article 7, apartats 1 i 3, en relació al tema de la representació en el ple dels consells reguladors o òrgans de gestió de la Comunitat Valenciana, efectua una matisació entorn de la figura del president, la qual respon al procés de transformació en el qual estan immersos els consells reguladors, així com la modificació del tractament de la representació de la Conselleria d'Agricultura, Pesca i Alimentació en el ple dels consells reguladors o òrgans de gestió. Quan estos tenien la consideració d'òrgans desconcentrats de l'administració, l'existència de vocals tècnics tenia sentit, ara bé, una vegada canvien la seua naturalesa i passen a tindre personalitat jurídica pròpia, la presència de la conselleria competent en matèria de qualitat agroalimentària en el ple dels esmentats consells ha de tindre un caràcter institucional, ja que són corporacions independents.  
El Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, que ara es modifica, porta causa en la necessitat d'homogeneïtzar els òrgans de gestió de les figures de qualitat, tant de les denominacions víniques com de les no víniques, ja siga a nivell de funcions, d'estructura i de funcionament com en allò relatiu al control de la seua activitat. Tot això, dins del desenvolupament normatiu necessari després del canvi produït en la naturalesa jurídica dels consells reguladors o òrgans de gestió de la Comunitat Valenciana, i queden constituïts com a corporacions de dret públic després de l'aprovació i la publicació de la Llei 10/2006, de 26 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat. A més, este decret i les modificacions que s'hi contenen porten causa en el marc normatiu comunitari, el Reglament (CE) 510/2006, de 20 de març de 2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris (DOCE L93, de 31.03.2006); el Reglament (CE) 1898/2006, de 14 de desembre de 2006, de la Comissió, que establix les disposicions d'aplicació de l'anterior Reglament (CE) 510/2006 (DOUE L 369, de 23.12.2006), i modificat en el seu annex V pel Reglament (CE) 628/2008, de 2 de juliol de 2008, de la Comissió (DOUE L173, de 03.07.2008), Reglament (CE) 479/2008, de 29 d'abril de 2008, del Consell, pel qual s'establix l'organització comuna del mercat vitivinícola, es modifiquen els reglaments (CE) 1493/1999, (CE) 1782/2003, (CE) 1290/2005 i (CE) 3/2008, i es deroguen els reglaments (CEE) 2392/1986 i (CE) 493/1999 (DOUE L148, de 06.06.2008). Els reglaments comunitaris abans esmentats, en particular el 510/2006 i el 479/2008, contenen una referència temporal explícita l'1 de maig de 2010 com a data a partir de la qual els organismes de certificació de productes han d'estar acreditats d'acord amb la norma europea EN 45598.  
Per tant, a manera de conclusió, els aspectes nous que es contenen en este decret de modificació són, pel que fa al compliment i l'acreditació en la norma UNE EN 45979, exclusió de la possibilitat d'interposició de recurs administratiu en relació a temes relacionats amb actes i acords de certificació o desqualificació de productes, ratificació per l'òrgan de control de les actuacions del ple sobre decisions i criteris de certificació del producte, la no-subjecció al dret administratiu de les funcions d'expedició de certificats d'origen i precintes de garantia, el control de l'ús de l'etiquetatge comercial i els requisits que han de tindre les etiquetes dels productes. I, pel que fa al vessant d'orde en el funcionament intern dels consells reguladors o òrgans de gestió: la reestructuració de la definició de l'organització mínima, la revisió de la representació de la Conselleria d'Agricultura, Pesca i Alimentació com a part integrant del ple, i la modificació de les circumstàncies que han de concórrer per a poder ser triat president i vicepresident d'estos.  
En l'article 49.3, incisos 1, 3 i 15, de l'Estatut d'Autonomia de la Comunitat Valenciana, s'establix la competència exclusiva de la Generalitat, sense perjuí d'allò que es disposa en l'article 149 de la Constitució, en matèria de defensa contra fraus i qualitat i seguretat agroalimentària; agricultura, reforma i desenvolupament agrari, i ramaderia; i denominacions d'origen i altres mencions de qualitat, la qual cosa comprén el règim jurídic de la seua creació i funcionament; el reconeixement de les denominacions o indicacions, així com l'aprovació de les seues normes fonamentals i totes les facultats administratives de gestió i de control sobre l'actuació de les denominacions o indicacions.  
Per tant, en virtut d'allò que s'ha exposat, una vegada complits els tràmits procedimentals previstos en l'article 43 de la Llei del Consell, a proposta de la consellera d'Agricultura, Pesca i Alimentació, d'acord amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 12 de març de 2010,  
DECRETE  
Article únic. Modificació del Decret 222/2007, de 9 de novembre, del Consell  
Es modifiquen els preceptes del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, esmentats a continuació, que queden redactats en la forma com s'indica en l'annex:  
1. Article 4: es modifica l'apartat 4.  
2. Article 6: s'afig l'apartat 3.  
3. Article 7: es modifiquen els apartats 1, 3 i 5.  
4. Article 8: es modifica l'apartat 1.  
5. Article 11: es modifiquen els apartats 2.2, 3, 4 i 5; i s'afig l'apartat 2.4.  
DISPOSICIÓ FINAL  
Única. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
València, 12 de març de 2010  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX  
El Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, queda modificat així:  
1. Nova redacció de l'article 4. Principis d'organització i funcionament, del Decret 222/2007, de 9 de novembre, del Consell  
«Article 4. Principis d'organització i funcionament  
1. L'estructura i el funcionament dels consells reguladors o òrgans de gestió han de ser democràtics, han de regir en tot moment els principis de representació paritària dels sectors, representativitat dels interessos econòmics dels sectors confluents, i d'autonomia de gestió i organització dels processos electorals als seus òrgans rectors.  
2. Els consells reguladors o òrgans de gestió estaran integrats per les persones físiques o jurídiques degudament inscrites en els corresponents registres dels consells reguladors o òrgans de gestió que, de manera voluntària, manifesten la seua voluntat de formar part del consell regulador o de l'òrgan de gestió.  
3. El/la conseller/a competent en matèria de política agroalimentària, per mitjà de l'òrgan o entitat que en cada moment tinga atribuïdes les funcions corresponents, exercirà la tutela administrativa dels consells reguladors o dels òrgans de gestió.  
4. Contra els actes i els acords dels consells reguladors o dels òrgans de gestió, sempre que no tinguen cap relació amb la certificació o desqualificació de productes i, a més, estiguen subjectes al dret administratiu, es podran interposar, davant del/la conseller/a competent en matèria de política agroalimentària, els recursos administratius que procedisquen d'acord amb allò que es preveu en la normativa de procediment administratiu.»  
2. Nova redacció de l'article 6. Finalitat i funcions, del Decret 222/2007, de 9 de novembre, del Consell  
«Article 6. Finalitat i funcions  
1. Les finalitats dels consells reguladors o dels òrgans de gestió són la representació, la defensa, la garantia i la promoció dels productes emparats, així com el desenvolupament de mercats. És objectiu principal dels consells reguladors i dels ens assimilats aplicar els preceptes del seu reglament i vetlar pel seu compliment.  
2. Per al compliment de les finalitats, l'òrgan de gestió està obligat a exercir, entre altres, les funcions següents:  
a) Proposar el reglament de la seua denominació d'origen, el qual ha de ser aprovat per la conselleria competent en matèria de política agroalimentària.  
b) Fixar les normes tècniques i les seues possibles modificacions, atenent a criteris de qualitat, rigor en el control i tradició.  
c) L'elaboració del manual de qualitat.  
d) Expedir certificats d'origen i precintes de garantia, inclosa l'autorització de les etiquetes i contraetiquetes dels productes emparats per la denominació.  
e) Establir els requisits que han de complir les etiquetes dels productes emparats en l'àmbit de les seues competències, així com controlar l'ús de les etiquetes comercials utilitzables en els productes protegits, a través dels servicis tècnics, en aquells aspectes que afecten a la denominació.  
f) La gestió dels registres definits en el seu respectiu reglament.  
g) La gestió de les quotes obligatòries que s'establisquen en el reglament intern per al seu finançament.  
h) Orientar la producció i qualitat, així com promocionar i informar als consumidors sobre els productes emparats i les seues característiques específiques.  
i) Vetlar pel compliment del seu reglament, i podrà denunciar qualsevol ús incorrecte d'este davant dels òrgans administratius o jurisdiccionals competents.  
j) Elaborar estadístiques i estudis de producció, elaboració i comercialització dels productes emparats, tant per a ús intern com per a la seua difusió i coneixement general.  
k) Proposar els requisits mínims de control a què s'han de sotmetre els operadors inscrits en els respectius registres, per a totes i cada una de les seues fases de producció, transformació o elaboració i comercialització dels productes emparats, així com els mínims de control per a la concessió inicial i per al manteniment del certificat.  
l) Si escau, establir per a cada campanya, segons criteris de defensa i millora de la qualitat, i dins dels límits fixats per la norma tècnica, pel reglament de cada denominació o pel corresponent manual de qualitat, els rendiments, límits màxims de producció o transformació o qualsevol altre aspecte de conjuntura anual que puga influir en eixos processos.  
m) L'establiment de qualssevol acords marc de col·laboració amb altres organitzacions interprofessionals, així com afavorir acords col·lectius interprofessionals entre els diferents sectors inscrits en els seus registres, segons els criteris de defensa de la qualitat i promoció dels productes emparats.  
n) L'elaboració dels pressupostos.  
o) Vetlar pel desenvolupament sostenible de l'àrea on es trobe ubicada la zona de producció.  
p) Establir els mecanismes necessaris per a conéixer l'origen del producte i els processos de producció, transformació i comercialització.  
3. Aquelles actuacions derivades de les activitats assignades al ple i lligades a decisions i criteris de certificació de producte/servici han de ser ratificades per l'òrgan de control, en la forma i el termini que s'establisca en els manuals interns de procediments.»  
3. Nova redacció de l'article 7. Composició, del Decret 222/2007, de 9 de novembre, del Consell  
«Article 7. Composició  
1. L'organització mínima de cada consell regulador o òrgan de gestió estarà constituïda per:   
1.1. El ple que, al seu torn, està format per:   
- El/la president/a.   
- El/la vicepresident/a.   
- El/la secretari/a del ple.   
- Els vocals de cada registre, en este últim cas, segons s'establisca en el reglament de cada consell regulador o òrgan de gestió.   
- El/la director/a general competent en matèria de qualitat agroalimentària, o a qui este/a designe en qualitat de representant de la conselleria competent en matèria d'agricultura i alimentació, que formarà part del ple amb veu però sense vot.  
1.2. El comité de certificació, en què estaran representats tots els interessos del producte/servici que se certificarà.  
1.3. Podrà comptar, també, amb un gerent i qualsevol altre òrgan que s'establisca en els seus estatuts.  
2. El ple estarà format pels vocals triats per mitjà de procés electoral entre els inscrits en els diferents registres de l'òrgan de gestió, i els vocals tècnics designats per la conselleria que corresponga.  
L'elecció dels vocals de l'òrgan de gestió s'establirà reglamentàriament, i haurà de ser, en tot cas, paritària, amb un nombre de vocals igual per a cada sector. L'elecció d'estos es realitzarà per mitjà de sufragi universal directe i secret, entre els titulars inscrits en els registres corresponents.  
Per a totes aquelles qüestions no previstes reglamentàriament s'aplicarà supletivament la Llei Orgànica 5/1985, de 19 de juny, del Règim Electoral General.  
3. El/la president/a, que ho serà també del ple, serà nomenat/ada per la persona titular de la conselleria competent en matèria d'agricultura i alimentació, a proposta del ple de l'òrgan de gestió, que ordenarà la seua publicació en el Diari Oficial de la Comunitat Valenciana. Posseïx la representació legal de la denominació i presidix habitualment els seus òrgans, excepte en els supòsits que així s'establisca en els estatuts. El ple del consell regulador o òrgan de gestió triarà president/a, per mitjà de votació en què participe, com a mínim, la mitat més un de la totalitat dels membres. El/la president/a serà aquell que obtinga tres quartes parts dels vots emesos. En el supòsit que ningú obtinga l'esmentada quantitat de vots, s'efectuarà una segona votació, i resultarà president/a aquell/a que obtinga la majoria simple d'entre aquells/es dos que hagen obtingut més nombre de vots en la primera votació.   
Si després d'esta segona votació persistix l'empat en vots es designarà president/a a aquell/a que resulte d'efectuar un sorteig entre aquells/es dos que van obtindre majoria simple en la primera votació i, a més, van empatar en la segona votació.  
4. El/la president/a cessarà en el seu càrrec quan el ple del consell regulador o òrgan de gestió perda la confiança en l'esment/ada president/a, manifestada en votació secreta per majoria, almenys, de tres quartes parts dels seus membres, i posterior ratificació per la conselleria competent en matèria d'agricultura i alimentació.  
5. El/la vicepresident/a serà triat/ada entre els membres representants de les persones i entitats inscrites en els corresponents registres del consell regulador o òrgan de gestió i serà designat/ada de la mateixa manera que el/la president/a.   
6. El/la secretari/a del ple és designat/ada pel consell regulador, a proposta del/de la president/a, del qual depén directament.   
El/la secretari/a assistirà a les sessions amb veu però sense vot, excepte si el seu nomenament recau en un dels membres del consell regulador i, en este cas, assistirà amb veu i vot. Les comeses específiques del/de la secretari/a seran:  
a) Assistir a totes les sessions del ple del consell regulador i estendre les actes.  
b) Expedir certificats.  
c) Les funcions que li encomane el/la president/a relacionades amb els assumptes de la competència del consell regulador.  
7. En el supòsit que el consell regulador compte amb un/una gerent, exercirà les funcions que li hagen sigut assignades i respondrà de la seua gestió davant del consell regulador.  
8. Així mateix, podran formar part de l'òrgan de gestió representants d'entitats públiques o privades que tinguen interessos sobre el producte emparat, en les condicions que determine el reglament.  
9. Els consells reguladors o òrgans de gestió podran sol·licitar assessorament tècnic en relació amb la naturalesa dels assumptes que es tractaran.  
10. Correspon als consells reguladors o òrgans de gestió l'organització dels processos d'elecció dels respectius òrgans rectors.»  
4. Nova redacció de l'article 8. Tutela administrativa, del Decret 222/2007, de 9 de novembre, del Consell  
«Article 8. Tutela administrativa  
1. La tutela administrativa exercida per la conselleria competent en la matèria d'agricultura i alimentació, en particular per l'òrgan o entitat que en cada moment tinga atribuïdes les funcions corresponents, comprén el control de la legalitat dels actes i dels acords dels seus òrgans de govern subjectes al dret administratiu, la resolució dels recursos administratius contra els actes dictats en l'exercici de les seues funcions públiques i el control de la legalitat de les altres actuacions que es contemplen en este decret i disposicions que el desenvolupen, a excepció de les decisions sobre la certificació o desqualificació de productes, a l'efecte de garantir la independència en la presa de decisions de l'òrgan de control i certificació.   
2. A l'efecte de l'apartat anterior, estan subjectes al dret administratiu les funcions enumerades en les lletres d, e, f, g i l, de l'apartat 2, de l'article 6.  
3. Cada consell regulador ha de remetre els estatuts i la seua modificació, així com les comunicacions de composició dels seus membres i els nous nomenaments, a l'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació. Els consells reguladors o òrgans de gestió també li presentaran, dins del primer trimestre de l'any següent, la informació comptable, juntament amb una memòria de les activitats realitzades durant l'any immediatament anterior i les previstes per a l'exercici següent. A més, aprovaran el pressupost de cada exercici, i la liquidació pressupostària de l'exercici passat en els termes que reglamentàriament es determinen. A més, els consells reguladors elaboraran anualment un inventari, que serà presentat davant de l'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació, que contindrà els béns immobles, els incorporals i els mobles el valor dels quals excedisca de 300 euros.   
Els documents esmentats en el paràgraf anterior seran remesos pels consells reguladors o òrgans de gestió perquè siguen objecte de comprovació i posterior verificació amb les disposicions normatives d'aplicació, per part de l'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació.  
Els consells reguladors o òrgans de gestió estaran sotmesos a auditories tècniques, econòmiques, financeres o de gestió, efectuades per la conselleria competent en matèria agricultura i alimentació a través de l'òrgan o entitat que en cada moment tinga atribuïdes les esmentades funcions, o per les entitats privades que específicament designe la Generalitat.  
4. Els consells reguladors o òrgans de gestió estaran obligats a realitzar totes les actuacions que siguen necessàries per al compliment de les seues respectives obligacions. L'incompliment podrà comportar, entre d'altres, les mesures següents:   
a) Advertència, amb establiment de termini per a la correcció de l'incompliment. Si transcorregut el termini que s'haja fixat seguix sense complir les seues obligacions, es procedirà a la suspensió i revocació dels càrrecs del consell i al nomenament d'una comissió gestora, pel temps imprescindible perquè es trien o nomenen els nous càrrecs del consell regulador.  
b) Pèrdua del dret a utilitzar la denominació de qualitat, és a dir, revocació de l'autorització administrativa.  
c) Mentre el consell regulador incomplisca les seues obligacions no podrà ser beneficiari de cap subvenció de l'administració autonòmica valenciana, i si n'haguera rebuda alguna, haurà de procedir al seu reintegrament, en els termes que s'establixen en la legislació vigent.   
5. L'òrgan o l'entitat que en cada moment tinga atribuïdes les funcions en la conselleria competent en matèria d'agricultura i alimentació ha de vetlar pel compliment de les normes que s'establixen per este decret respecte al funcionament dels consells reguladors o òrgans de gestió.»  
5. Nova redacció de l'article 11. Sistemes de control i certificació, del Decret 222/2007, de 9 de novembre, del Consell  
«Article 11. Sistemes de control i certificació  
1. El consell regulador o òrgan de gestió establirà en el seu reglament el sistema de control i certificació que, en tot cas, estarà separat del sistema de gestió d'este.  
2. El control i la certificació dels productes emparats per una denominació de qualitat podran ser efectuats:  
2.1. Per un organisme públic, que actuarà d'acord amb els principis que s'establixen en la normativa reguladora del control oficial dels productes alimentaris.  
2.2. Per un òrgan de control integrat en el consell regulador o òrgan de gestió, que ha de complir els requisits següents:  
a) Estar separats adequadament els òrgans de gestió i de control.  
b) L'actuació dels òrgans de control s'ha de realitzar sense dependència jeràrquica ni administrativa respecte dels òrgans de direcció del consell regulador i davall la tutela de l'administració competent.  
c) En relació als controladors: s'ha de garantir la seua independència, els controladors de les denominacions d'origen víniques tindran una inamovilitat per un període mínim de sis anys. Anualment, el consell regulador informa sobre qui està exercint les funcions de controladors, així com de les substitucions, cessaments i nous nomenaments que es puguen produir a la conselleria competent en matèria d'agricultura i alimentació.   
2.3. Per un organisme independent de control inscrit com a tal en el registre corresponent.  
2.4. Per un organisme independent d'inspecció, acreditat en el compliment de la norma sobre criteris per al funcionament dels diversos tipus d'organismes que realitzen inspecció (UNE-EN ISO/IEC 17021 o norma que la substituïsca).  
3. Quan el consell regulador o òrgan de gestió opte per un dels sistemes de control regulats en els paràgrafs 2.2 o 2.3 de l'apartat anterior, els òrgans que estenguen el certificat han de complir la regulació de les entitats que certifiquen els productes UNE-EN- 45221, o norma que la substituïsca.   
4. Els organismes privats d'inspecció que complisquen la norma UNE-EN ISO/IEC 17744, o norma que la substituïsca, remetran els resultats dels seus controls a l'autoritat competent, perquè esta decidisca sobre l'ús del nom geogràfic i sobre les mesures correctores, si s'escau, que podran incloure la iniciació de procediment administratiu sancionador.  
5. A efecte informatiu, es crearà un registre d'entitats de control i certificació que complisquen les normes UNE-EN ISO/IEC 17444 i UNE-EN-45797 o normes que les substituïsquen, que serà objecte de posterior desenvolupament reglamentari.  
6. Quan el reglament d'una denominació de qualitat opte pel control d'organismes privats autoritzats que complisquen la norma sobre requisits generals per a entitats que realitzen la certificació de producte, la decisió d'estos sobre l'ús del nom geogràfic tindrà caràcter vinculant per a l'autoritat competent. A este efecte, estos organismes:  
a) Han de tindre establit un procediment de certificació del producte emparat per la denominació de qualitat, segons allò que es preveu en el seu reglament, incloent la supervisió de la producció de la matèria primera, de l'elaboració del producte i del producte acabat.   
b) Han de tindre fixades les tarifes aplicables a cada un dels productes objecte de control i certificació, pels conceptes que es determinen reglamentàriament per l'administració competent.  
c) Han de conservar, per a la seua possible consulta per l'administració competent, durant un termini de sis anys, els expedients, la documentació i les dades dels controls realitzats i dels certificats emesos.  
d) Han d'estar acreditats o haver sol·licitat l'acreditació, d'acord amb la norma sobre requisits generals per a entitats que realitzen la certificació de producte, amb un abast que incloga el producte emparat, objecte de control i certificació.  
e) Comunicar a les autoritats competents i als òrgans de gestió l'existència de les irregularitats detectades en l'exercici de les funcions de control.  
7. Sense perjuí dels controls a què es fa referència en els apartats anteriors, les administracions públiques competents en matèria de qualitat agroalimentària, en particular, l'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació, podran efectuar aquells controls complementaris que consideren convenients, en tot cas.  
8. L'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació exercix el control oficial a què fa referència l'article 10 del Reglament (CE) número 510/2006, de 20 de març de 2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.»


Còpia Permalink ELI